ཨེ་མ་པདྨའི་སྙིང་གི་ཐིག༔སྐུ་ལྔ་རིགས་འདུས་ཚེ་ཡི་ལྷ༔བདེ་གཤེགས་འདུས་པའི་སྲོག་སྒྲུབ་འདི༔མཱ་ར་ཏཱི་ཀ་འཆི་མེད་ཕུག༔བདག་དང་མགོན་པོ་གཉིས་སུ་མེད༔འཆི་མེད་དངོས་གྲུབ་རྣམ་གཉིས་ཐོབ༔ཟབ་བརྒྱའི་ནང་གི་སྙིང་ཐིག་འདི༔བདག་གི་སྙིང་གི་བུམ་པར་བསྐྱིལ༔ད་ལྟ་ཆོས་རྒྱལ་དག་པའི་འཁོར༔སྐལ་ལྡན་རིག་འཛིན་རྣམས་ལ་གདམས༔མ་འོངས་སྙིགས་མའི་མཐར་ཐུག་ཚེ༔འབྱུང་ལྔའི་བཅུད་ཤོར་དཔལ་ཀུན་ཉམས༔སྐྱེ་འགྲོ་དུས་མིན་འཆི་རྐྱེན་མང༔མགོན་མེད་འགྲོ་རྣམས་ཉམ་ཐག་འོང༔བདེ་གཤེགས་འདུས་པའི་སྲོག་སྒྲུབ་འདི༔དེ་དུས་འགྲོ་བ་སྐྱོབ་ཕྱིར་བཞག༔མཚོ་རྒྱལ་ཌཱ་ཀིའི་བརྡར་ཐོབས་ལ༔འགྱུར་མེད་རྡོ་རྗེའི་ཁྲི་ཞབས་སྦོས༔ང་སྤྲུལ་དེས་སྤྱོད་སྨོན་ལམ་ཐོབ༔བདག་གིས་དབང་བསྐུར་དབུགས་དབྱུང་བའི༔ད་ལྟའི་རྒྱལ་སྲས་མཆོག་གྲུབ་ཁྱོད༔མ་འོངས་འདི་ནས་ཤར་གྱི་ཕྱོགས༔སྒམ་ཞེས་བྱ་བའི་རི་བོ་ན༔གྲུབ་ཐོབ་ང་དང་གཉིས་སུ་མེད༔ཟླ་འོད་གཞོན་ནུ་བསྟན་པའི་བདག༔སྐྱེ་མཐའ་ས་བྱི་ཉི་མའི་མིང༔ཏིང་འཛིན་རྒྱལ་པོ་དེས་རྙེད་ནས༔འགྲོ་དོན་དཔག་མེད་བྱེད་པར་ཤོག༔བཀའ་གཏེར་སྲུང་མས་ཆོས་འདི་སྐྱོངས༔ལས་ཅན་བུ་ལ་སྤྲོད་ཅིག་རྒྱ༔སྐུ་གསུང་ཐུགས་ཡོན་ཕྲིན་ལས་ཀྱི་རྒྱ་རྒྱ་རྒྱ༔